Okresná prokuratúra Humenné 
Štefánikova 1900/69, 066 42 Humenné 1

Sp. zn. : 1 Pv 599/12/7702	Humenné, 6.11.2012
EEČ : 2-55-108-2012

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Humenné
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 26.07.2012 v odpoludňajších hodinách, v rodinnom dome na ulici Podskalka č. 74 v Humennom odcudzila z voľne položenej peňaženky svojej matky XXXXX sumu 50,- eur a následne asi o 12.00 hod. dňa 01.08.2012 zo skrine, nachádzajúcej sa v obývacej izbe tohto rodinného domu odcudzila dámsky prsteň zo žltého kovu v hodnote 200,- eur, čím svojej matke XXXXX spôsobila škodu 250,- eur a tohto konania sa dopustila aj napriek tomu, že dňa 11.07.2011 bola rozhodnutím Obvodného úradu XXXXX, odbor všeobecnej vnútornej správy č. 2011/03465 uznaná za vinnú z priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, za čo jej bola udelená pokuta vo výške 10,- eur, ktoré rozhodnutie nadobudlo právoplatnosť dňa 02.08.2011.
lebo je trestné stíhanie neprípustné podľa § 9 odsek 1 písmeno f,Trestného poriadku
Odôvodnenie:
	Poverený príslušník OO PZ v Humennom uznesením zn. ORP-835/HE-HE-2012 zo dňa 17.09.2012 začal trestné stíhanie a súčasne vzniesol obvinenie XXXXX pre prečin krádeže podľa § 212 ods. 2 písm. f) Tr. zák. na tom skutkovom základe, ako je to uvedené v skutkovej vete tohto uznesenia.
	Obvinená XXXXX sa k spáchaniu skutku a prečinu, z ktorého bola obvinená, priznala a poškodenej svojej matke XXXXX spôsobenú škodu v plnom rozsahu nahradila.
	Z prečinu je usvedčená výpoveďou poškodenej XXXXX, ktorá uviedla, že ku krádeži peňazí a prsteňa sa priznala jej dcéra XXXXX a táto jej spôsobenú škodu v plnej výške nahradila. Po zákonnom poučení podľa § 212 ods. 1 Tr. por. využila svoje právo a nedala súhlas na trestné stíhanie svojej dcéry obv. XXXXX.
	Z odborného vyjadrenia vyplýva, že prsteň zo žltého kovu (prepletané zlato) mal hodnotu 200,- eur.
	Podľa § 211 ods. 1 Tr. por. trestné stíhanie pre trestný čin krádeže podľa § 212 Tr. zák. proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať iba so súhlasom poškodeného.
	Podľa § 130 ods. 1 Tr.por. právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. Ak je obvinených viac a svedok je v uvedenom pomere len k niektorému z nich, má právo odoprieť výpoveď ohľadne iných obvinených len vtedy, keď nemožno oddeliť výpoveď, ktorá sa ich týka, od výpovede týkajúcej sa obvineného, s ktorým je svedok v tomto pomere.
	Podľa § 130 ods. 2 Tr. por. svedok je oprávnený odoprieť vypovedať, ak by výpoveďou spôsôobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Svedok je oprávnený odoprieť vypovedať aj vtedy, ak by výpoveďou porušil spovedné tajomnstvo alebo tajomnstvo informácie, ktorá mu bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou.
	Podľa § 215 ods. 1  písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. poriadku. Podľa § 9 ods. 1 písm. f) Tr. por., trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.
	Z vyššie uvedených dôvodov bolo teda preukázané, že prečin krádeže spáchala obvinená XXXXX, no vzhľadom k tomu, že poškodená XXXXX nedala súhlas na trestné stíhanie svojej dcéry, boli splnené všetky podmienky pre zastavenie trestného stíhania tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Krajskú prokuratúru v Prešove prostredníctvom Okresnej prokuratúry v Humennom. Sťažnosť má odkladný účinok.

JUDr. Igor Meľuch
prokurátor